floriandebaene/DutchDraCor4ML huggingface dataset:
al waeren sij eedele vanden schilde...
Ick brengs u mijn Lieff.....
Dat wacht ick mijn gilde....
Alle druck miskieff.......
Eergiericheijt.
Staet ons te weerne........
Jont mijn der eeren brieff....
Die schenck ick u milde.....
Ick brengt u mijn Lieff.....
Dat wacht ick mijn gilde.....
Alle smartich gerieff.......
Senden wij int wilde.......
Noijt vrouwe ick so verhieff
Dats waer in dees taveernne...
Ick brengt u mijn Lieff......
Dat wacht ick mijn gilde.......
Alle druckich miskieff......
Staet ons te weernne........
O eergiericheijt hoe ben ick bij u soo geernne
Ick en coose voor u niet een werrelt vol gouwe
ghij sijt die alder amoreuste vrouwe
die in mij verdrijft alle pijnelijcke wee
Waerdinneken crijcht noch een vrouwen off twee
die ons verjaegen swaermoedige furije
Loopt haelt ons die Lieffelijcke Luxurie
met overdaet haer camenierken......
Begeerlijckheijt van ogen.
Wel / maer ghij moet mij schincken een plavierken
ick sal d'aerdich dierken // doen commen net als een peerken
Gaet gaet ghij sijt een aerdich coppelleerken
ghij souwet wel vinden / waert te crijgen in stadt
Had ick een root Lapken ick hechtet op sijn gadt
so mochtmen L kinnen aen sijn Levereije
Wadt segdij..........
Niet / dat u godt geleije
seght dat sij alle beije // comen terstont
Jis sij oock Liefflijck.......
Noijt amoreuser mont
die therte deurwont // invlammich binnen
sij is die meestersse van begeerlijcke mimen
die d'amoreuse sinnen // quelt tormentelijck
davit Salom haer Obedientelijck
en diligentelijck // volchden met Luste
sij is die bequaemste vermaeckelijste ruste
noijt man en custe // vrouwe so gerieffelijck
Ghij moecht wel van geluck spreecken
Noijt Lieff so Lieffelijck.......
die sulcke haer dieffelijck // soecken int secreeten
So ick u gedaen hebbe die weeten
doet also en compt tot daer...
Luxurie een vrouwe als een hoere gecleet
Gaet segge ick veure / ick volge u naer
ick sal den wech wel vinden sonder keersse
ick heeffe veel te geern aen die cleuter meerse
ick soppe veel te geern inde achter // sop
Overdaet heft mijnen steert after // op
ghij moet mij dienen als cameniere
Overdaet een vrouwe als een hoere gecleet
Tot den dienst der Luxurie ick mijn stiere
als die tverstant hebbe van sulcks tondecken
ick overdaet can tot Luxurie trecken
en doen verwecken // oncuijssche begeerte
dus dien ick Luxurije metten steerte
en ben haer subjeckt // met neerstigen Labeure
Ghaen wij tot Eertsche Solaesheijts deure
totten wellustigen mensche die nae ons wacht
Siet waer sij compt die elckeen belacht
Dit is met oorlove.......
gratie blaest hem eens int oor
De wellustigen mensch
Compt seg ick naer..........
Ghans vier // hier // isser twee voor een paer
noijt lustiger vrouwen men onder den menschen // sach
Ick gecrijge van allen daermen nae wenschen // mach
tot allen spijsen weet ick mijn soouseken
Wadt dunckt u van dat beeldeken.....
Tis seg ick een fluwelen coousseken
wel hem die sulcks mach genieten
Daer sou ick een stuck van mijn siel in schieten
al sou sij vlieten // in arnouts badt
Eij stordt u niet soeckt een ander gadt
ghij sult u wel met slechter pont // Lijen
Ick sou nochtans oock wel metten bisschop terstont // rijen
so wel als ons meester / die nu den cadet maeckt
Wascht uwen mont / cosijn eer ghij uwen mont vet / maeckt
en vaget snodt van uwer mouwen
Hij heeft mont wadt moechdij / en wensch van vrouwen
hij sit onder de hoeren wel also pradt
gelijcke sint uursel onder die maechden sadt
ick crijghe temptatije / en venus evelinge
Ick wil u eens crauwen / heeft hij de crevelinge
oft hebdit te heet / ick weet u vercoelinge
Tgepeijns quelt mij door inwendijge voelinge
deur dat ick heden hoorde vermonden
ick ben gevallen in menichte der sonden
en in duijsent perijckelen / doen ick herwaerts quam
Hoe fantazeerdij........
Sijdij seg ick gram.......
Isser ijemant die u wil verstooren
Ke nient / gods gratije blies hem wadt in sijn ooren
en daer van werdt hem sijn harte swaer
Ist anders niet........
Neent seg ick voorwaer
keert hem den vaer // en wilten genesen
Laet gods gratije / goods gratije / wesen
bij goods gratije sweeren de medecijns
Overdaet brengt hem halve canne wijns
en Jaegt hem uuijt den hooffde sulck achterdincken
Ick breng u dat halff........
Hier Laettet mij vol schincken
Hout staet en eere.....
Wilt druck verworgen......
Ghij sult noch Lange Leven......
Wilt dan nae mij wincken......
Ick breng u dit halff.......
Hier Laet mij vol schincken.......
Suldij mij bescheijt doen.......
Ick sal sgelijck drincken........
Practizeert naehoocheijt.....
Sijt Los van sorgen.........
Ick breng u dit halff........
Hier Laet mij vol schincken
Hout staet en eere.........
Wilt druck verworgen........
So ghij nu doet doet oock so morgen
meer goets dan tijts sal u gebeuren
Dat keersken is uuijte.....
Heij Laet vaeren treuren // dooet haer bescheijt
wilt dat in slicken
Den dronck is te groot......
Laet u niet verpicken
van vrouwen dat waer u groote schande
Ick brengt u Luxurije mijn Liefste plaijsande
sij groeijt overvloedich deurt tgebruck van wijnne
Lust u dan wadt groens loopt achter die gardijnne
speelt tspel der mimen / daer natuer nae haeckt
Jae en voort is u beddeken gemaeckt
gedeckt met gouwen tappisserijen
die camer geciert aen allen tsijen
met cippresse / en caeneel diet harte verfroijt
u bedde met balsme mijrre en alois gestroijt
daer meuchdij den begeerlijcken Lust ontpluijcken
op die buorstekens rusten / die omhelsinge gebruijcken
totten daegen toe dat de sonne opgaet
Twe gilden uuijt comende genaempt der werrelt samblant
de eerste spreeck
Waer blijffdij maetgen......
de twede
Ick volghe u maet
wij willen tsaemen te Laveije
Wij heeten den der werrelt samblant alle beije
die elcken verheugen met onsen sange
Maer tquaetste maet hij en duert niet Lange
hij smelt terstont als sneeu inden brant
Daerom heeten wij der werrelt Samblant
schijn van vreuchden dwelck den wint passeert
Maet int Hoff sijn wij hooge geexalteert
bij princen heeren en vrouwen personen
Bij Loo die connen ons schoon samblant thoonen
hoe wel sij met der harten Lauvuijt singen
En dan ons dansserkens die voor den bruijt springen
en aerdich muijsijcke froijen metten wincke
En ons meijsskens diet tmondeken setten inde clincke
schoon sam blant toonen en minnelijck Loeren
Dan mijn vrouwe van bordeux met al haer hoeren
die stoot ons toeren // met eenen spronge // uuijte
deerste.
Voor schoon samblant thoonen
En steecken achter die tongen // uuijte
en troetelen den duijpe // met loose quacken fijn
met den mont cussen
Jae / met de hant int sackelijn
daer sij gelt sonder tellen ontfangen
Dan maecken sij den paijs sonder verstrangen
en crijgen den bucht / sonder kijven // man
Tis wonder wadt schoon samblant bedrijven // can
troept al nae ons die nae gemack // grijpen
Wij accorderen als twee sack // pijpen
met cleijnen arbeijt wij aen den cost raecken
Ou dats waer maet hoe sullent wij maecken
dat wij mochten smaecken // tnadt uuijter tonnen
Ghaen wij inde handt vol sonnen
wij sullen wadt winnen tonsen confoorte
Daer sal ijemant sijn van onser soorte
die heeden betaelen sal ons gelach
De wellustigen mensche sitter alden dach
ten mach hem te rijp sijn noch te groff
Dat was een goeij stilte
Hoort maet tisser al open hoff
godt segent hier al had ickt niet geraden
Siet waer sij comen dees Lichte geladen
Dunckt u dat wij hier qualijck geraeckt // sijn
vleeschelijcke zin
Sidt bij sidt bij nu sal tspel volmaeckt // sijn
ghij gebraeckt ons recht boven allen dingen
Ghij moet ons nu een Liedeken singen
wij sitten so swaer tsal recht wel passen
deerste samblant.
Beijt Laet ons den mont wadt spoelen / en eerst wadt brassen
so sal den thoon te beter ganck hebben
Wildij rijnschen wijn off soeten dranck hebben
segt wadt ghij begeert van wijn oft biere
Hier is planteijt / maeckt goeij chriere
maeckt den voijs datse met vreuchden voort // gaet
Corte weelde een man met een Luijte
Ontbeijt mij dunckt dat mijn Luijtken discoort // slaet
ick wilse gaen op haer toonken stellen
Ick moetse Locken dees Jonge gesellen
noijt speelman dan ick oijt bedt en speelde
mijn Luijte heet verganckelijcke vreucht ick corte weelde
Elck Loopt nae mijn spel / al ist haest vernepen
noch heb icker so veel in armoede gepepen
daermen mij corte weelde vertrecken // sach
twil toch al huuwen wadt lepel Leecken // mach
tdunckt hun al gaudiamus deerste Jaer
maer als ick wech gae dan compt beel berous daer
en pover Joije / die comptse drucken
gans doot daer breeckt mijn groote snaere ontstucken
maer ick hebber meer ick wilse gaen haelen // al
tis misselijck wiese noch eens betaelen // sal
Nu gaet het hem aene.......
Laet een toontken clincken.......
Wadt Lietken begeerdij........
Dat ghij ons wilt schincken
daermen achterdincken // bij mach vertijen
Singht ons een Lietgen met drije partijen
off sulcks als u belieft / wij maecken geen mentije
de .2. samblant.
Sus dan geeft audientie......
Daer smaeckt een dronck op.....
Die sal ick wel meugen........
Der werrelt samblant can eelckeen verheugen
wie sou mishaegen // dit vrolijck spel
Aij mij dat nadt is inne / het smaeckt so wel
met sulcken wijwaeter / moetmen mijn siele begieten
Wie sou dit vrolijck Leven verdrieten
vleeschelijcke sin
Mij niet al duerdet hondert Jaer...
Wadt segdij van dat Luijtgen gaetet niet claer
nu wil ick gaen om mijn daegelijckse ventije
in Balteus thuijn daer weet ick mijn rente
daer moet ick een heel pintgen teffens uuijtlecken
off anders soude mijn begecken
so chrijch ick te met mijn gadt vol biers
dan Loop ick inde doelen bij de cloeveniers
die vallen mij op gelijckmen de tonnen doet
van daer loop ick clossenen met der spoet
daer crijch ick gemeendlijck wel mijn deeltgen
want daer moet ick drincken een claverbladt met een steeltgen
dat ick somtijts nau opgeslicken can
vandaer spring ick na Jan Bazaert dan
oft na molenaers thuijn sonder meer geschals
daer Jaegen sij mij so veel biers door mijn hals
dat ick niet spreecken en can sonder stameren
van daer schoij ick nader Rethorijckers cameren
maer die bederven geheel mijn clepel
sij brengen ginder voort eenen grooten pollepel
die moet ick uuijtdrincken suijpen oft slorpen
gans doot ick had eens bijcans mijn cost wechgeworpen
so stijff hadden sij mijnen buijck opgemeten
men hadder met eenen hamer wel een luijs op doot gesmeten
hij was gespannen als een trommel vel.
maer hoet was niet lange en duerden ons spel
al hanteert mij elck dus nae mijn sinneken
nu wil ick gaen soecken mijn waerdinneken
aertsche solaesheijt Luttel ijemant te wenschen
daer sal ick vinden die wellustige menschen
en die moet ick gaen wadt sodts bedrijven
want ick duchte niet Lang bij hem te blijven
Nu singt op een deuntgen......
Moetij gebeden // sijn..........
Metter werrelt samblant sal hij bestreden // sijn
Mach hij somtijts raecken onder themmeken
Overdaet.
Nu singt op..........
Laet hooren u stemmeken........
Wij sijn hier inder vreuchden dal
Siet waer hij compt.......
Corte weelde.
Een liedeken naden voijs / Schoon Lieffgen Jent // seer excelent
Weest nu verblijt / en maeckt Jolijt /
wilt vreucht aencleven /
gebruijckt u tijt / neerstich met vlijt /
sonder respijt // hier in dit crijt /
wilt vrolijck leven /
weest wel gemoet // nu metter spoet /
maeckt Jubilatij /
al wadt ghij doet // spaert gelt noch goet /
met overvloet / u Lust nu boet /
tot deser spacij /
Nu triumpheert // en dommineert /
met al u chrachten /
wadt ghij begeert // nu doch hanteert /
wie tot u keert // en anders Leert /
wilt hem niet achten /
.4. Prince
Prince bekent // sijende verblent /
tot deser uijren /
u vreuchden Jent // daer ghij in bent /
nu hier ontrent // seer excelent /
sal eeuwich dueren /
finis.
sij singen ende hij speelt: Godt segent hier al
Die Lieve wijn drinckt den verschaelde Ruijte
Nu singt op ick sal spelen op mijn Luijte
die verganckelijcke vreucht is genaempt
Heij vaert wech verdriet.....
Als ick corte weelde aenmercke
en verganckelijcke vreucht sij luijte spel
oock vrees ick voor t'eeuwich Leven fel
dwelck doet gequel // mijn Inwendige sinnen
Soudij daerom geen Eertsche solaes minnen
daer meest alle menschen / bij gebleven // sijn
sorcht niet / nae dit Leven en sal geen leven // sijn
tsijn al fabelen der propheten vermaen
wie isser vanden dooden toch opgestaen
diet betuijgen / somen preeckt oft Leest
die werrelt sal sijn en eeuwich heeft geweest
en wilt dan in uwen Leven geen blijtschap derven
Cort Leven / en dat goet / morgen sullen wij sterven
Laet ons eeten en drincken / en vrolijck wesen
Nu seijt men dat christus is verresen
so sullen wij oock in toecomenden daegen
Hoort een saeck moet ick u vraegen
die sulcks eerst te kennen gaff
hadde hij daer besegelde brieven aff
off haddijt gesien / was hij wel so out
hij is sodt die op sulcken woorden betrout
tis al dwaesen cout // weert om verleggen
maer alle dingen Laeten hem seggen
die geleerde veel praesen dat sij niet en weten
Ghij doet mij godt en sijn heijligen vergeten
tmoet oock so sijn waeromme sou ick dan treuren
Hout regel en wedt als u gebueren
en Laet voort hebben alle dingen haeren ganck
gebruijt solaes u Leven Lanck
Dopperste mogentheijt sittende in eenen throon
Ick opperste mogentheijt diet al aenmercke
in hemel en in aerde wadt datter geschiet
en glorije begeer van mijnen wercke..
dats vanden mensche die ick schiep uuijt / niet
maer als dondancbaere hij verde van mij vliet
in alder ijdelheijt soeckende sijn confortatije
dus en can mijn rechtveerdich gelaeten siet
ick en moet den dach van trijbulatije
senden onder de menschelijcke natije
met tsweert der wraecke om sijn verminderen
ten waere deur mijn goddelijcke gratije
ick souden den mensche te niette slinderen
maer mijnen Lust is onder den menschen kinderen
deur mijn Jaeloerse Lieffde inne heeft behaegen
dus mijn gramschap ras ghij moett hem hinderen
met het instrument den geessel van plaegen
sendet tsweert der wraecken op hem met veel slaegen
want anders maeckt hij van mij geen mentije
persequeert hem totter doot dats mijn intentije
Die gramschap goods een man int Root gecleet het dansicht
							bloedich
O opperste mogentheijt met diligentie
sal ick bedienen mijn Officie
den dach der trijbulatien in presentie
den mensche brengende tsijnder malitije
en nae u woort volvoeren Justijtije
op den mensche die nu int eeuwich Jolijt // tert
tes recht dat d'ongehoorsaem kint gecastijt // wert
deerste samblant
Wadt mach ons hinderen..........
Twede samblant
Wadt mach ons beswaeren.........
Aldus sullen wij nae den hemel vaeren
godt hevet al voldaen men vint geen sonde
Laet ons hoff houwen.........
En taeffel ronde......
En spelen metten monde alle Loossheijt
Ick triumphere metten schadt der boossheijt
hoe mijn ouders Lutter ijemant wiste
om Eertsche solaesheijt ick potte en kiste
al win ick met Liste // ick macht mijn wijsheijt dancken
Goods gratij en gaff u niet twee blancken
een man moet selve suptijl int bedrijff leven
Had ick niet gepractiseert ick had een catijff // gebleven
nu heb ick de handt boven twaeter // bloot
Elck biet u eere.........
vleeschelijcke sin.
Elck biet u thoot......
want gelt en goet maeckt nu de wijse man
Elck soeckt u vrientschap waer dat hij can
Niemant en derff u Leet verwijten
Niemant so cloeck die in uwen stert derff bijten
ghij hebt den ronden godt die elckeen ontsiet
Al haddij godt en den duijvel tegen ten Let u niet
De gramschap goods
Staet op........
Den dach der triubulatie een gewaepent man.
Wadt is u believen.......
Rassch maeckt u ten bienen
tes gods bevel ghij moet Obidiren
Tot u gebodt sal ick mij verneren
en Laboereren // vertueuijsselijck...
Wij moeten den mensche die nu rigureuselijck
en orgieuselijck // Leeft met Luste
in alder ijdelheijt nemende sijn ruste
met veele tormenten overvallen
want gods gratij en acht hij niet niet allen
blassphomerende godt met grooter Injurije
boelende met overdaet en Luxurije
deur eergiericheijt / Sittende verwaent en sodt
houdende den schadt der boossheijt voor sijn godt
en acht niet dan spodt // gods woorden crachtich
seggende nae dit Leven en is geen Leven waerachtich
siende over al begeerlickheijt der oogen
al wadt hem die werrelt Samblant can toogen
volcht sijn begeerte met alder dwaesheijt
en wadt hem in geven mach eertsche solaesheijt
neempt hij voor een hemelsche Jubilatije
hieromme weck ick u dach van tribulacije
off den mensch door u mocht comen tot bekin
die nu doolt door quaet gelove en vleesschelijck zin
Want godt en willes niet Langer verdraegen
nemet tsweert der wraecke en die geessel der plaegen
slaet hem met veel slaegen over al
met verdriet en ongeval
den dach der triubulatie
Ick belooff u ick sal.......
inden dienst des heeren heb ick geneuchte
Wadt macher schuijlen.......
Ick hoore geruchte........
Eeertsche solaesheijt
Ist ernst off cluchte // soumen vreucht verminderen
Daer is gelts genoch wie mach mij hinderen
Adieu mijn kinderen.......
ick wil vervreemen......
Ick en passe op niemanden........
Den dach der triubilatie
Dat suldij vernemen
versiet u uuijt dese speloncke ghij helssch gespuijs
Adieu ick maecke een cruijs
Tjan ick Laete oock mijn huijs.......
Noijt meerder confuijs.......
Tweede samblant.
gaen wij deure maetgen mijn.........
O meugende godt wadt mach mijn sijn
hoe vind ick mij dus onversien versteecken
den dach van triubulatie.
U groote ondanckbaerheijt sal ick wreecken
en u abominatije / boven maeten
O eergiericheijt moet ick u Laeten
en u Luxurie met overdaet
Wij moeten verhaeren alst so te wercke gaet
Ick wil mij maecken uuijt dese travalien
Ick wil nae Roomen......
En ick nae Jitalien
daer ben ick verheven als eenen Sant
Ick wil nae denemarcken oft nae oostlant
daer volle buijcken selden sadt // sijn
O wee mij wee mij.........
Wie mach dat // sijn
die hier doet dees perturbatien
Ick roepe genaede deur penitentije
Gramschap goods.
Slaet hem met dieren tijt // en pestilentie
met oorloge destructije en met veel ongevals
rooft hem sijn cleet / werpt hem een sack om den hals
Laeten ons sleuren als een catijve...
Ghij moet verdoempt sijn met siele met Lijve
u misdaeden roepen wraecke inden hemel o' wij
O goddelijcke gratije staet mij nu bij
verlost mij // die nu in node verflout Leijt
Bindt hem met dit seel genaempt groote benautheijt
om voor d'oppersterste mogentheijt te Justificeren
De gratie goods spreeckt nu.
Daer tegen wil ick protesteren
uuijt cracht appelleren // van hem die mij macht // geeft
Wilt ghij hem so verantwoorden die u so veracht // heeft
daer en sal ick niet in willen curen
hem sal Justitije na recht geburen
over hem gegeven vanden beginme...
De Gratie goods
Ick hebber oock een seggen inne
al mach dopporste op hem gestoort // sijn
Ghij en sij niet ontfanckbaer...
De Gratie gratie goods
Wij sullen gehoort // sijn..........
en ons voor sijn majesteijt presenteren
den rechten sal ons genoech deffenderen
nae die prementie van godt gegeven
Hoe / heeft hij tbescheijt dat hij mach in sonden Leven
condij daer van reden ontfouwen
tdunckt mij wonder.....
Neen hij in trouwen
den mensche van hem selven geen goet en can
dus heeft hij toevlucht...
Tot wien.............
Dan als dan...........
dat wort voor dopperste mogentheijt verclaert
ghij hebt hem met den dach der tribulatien beswaert
waer door hij duijsent miserien heeft ontfaen
dus en sal ick gratije gods genaempt // haeten
die tot mij roepen en sal ick niet beschaempt // Laeten
Hij sal verdoempt sijn..........
Deurt tcrackeel // zaen.......
Daer en is geen hoope......
Sullen wij niet meer int bordeel // gaen
Lacij neen tis al pover Joije wie hads gelooft
Goodts gratij stoottet hem al uuijtten hooft
Den dach der tribulatien werckt Outragie
Hij en heeft geenen Lust......
Jae hij en heeft geen couragije
Eertsche solaesheijt nu heel vergeten // wordt
Hij slacht het kint dat gesmeten // wort
dat niet eer en onthout Lesse eer noch veersch
voor dat is de roede op den eersch
en dan roeptmen aijmij ick en sals niet meer // doen
Cousijn waer gaen wij nu onsen keer // doen
want hier en hebben wij nu meer geen statije
Ghaen wij tot den dach der trijbulatie
gepasseert is / dan willen wij weer ons netten spreijen
En den wellustigen mensch in sij oude sporen Leijen
O opperste mogentheijt retveerdich Justijcijer
den misdoender die brengen wij hier
wiens misdaet u geheel is openbaer
ghij en behooeft geen getuijchgenisse van sijn bestier
sijn misdaeden bedreven in ijdel versier
heijsten nae verdiensten punitie swaer
achtervolgende u oordeel gegeven claer
gepubblijceert door u dienaers over al
Dat geen overspeelder overtreden hier naer
u goddelijcke rijcke besitten sal
nu sijn / sijn misdaeden sonder getal
daer en is geen quaet hij en isser in schuldich
ghelijck tsant aende zee als tgras in berch in dal
so sijn oock sijn misdaden menichvuldich
hoe sou u recht veerdicheijt dan sijn verduldich
te Lijden sulck quaet twelck ghij hooch mispresen // hebt
van eenen die u niet bleeff gehuldich
wien ghij inder noot so dick genesen // hebt
en so veel duijssent weldaeden bewesen // hebt
hem patientich gevende tijt en spatije
gesmeeckt gepreeckt gebeden gelesen // hebt
op dat hij sou kinnen u goddelijcke gratije
maer als ondanckbaer versmadende in abominatije
stootende met voeten u goddelijcke doctrijnnen
dies heeft hij verdient die eeuwige comdemnatije
en niet gereeckent werden vanden dijnen
als onwaerdich te wesen u genaedich beschijnen
De Gratie goods.
O opperste mogentheijt die elckx termijnen
gestelt hebt wiens wijssheijt alle dingen smaeckt
die de hemelen maeckte met cleijnder pijnen
tfirmament gehecht de eerde daer in gestaeckt
uwen naem heet groot // goet sijn u wercken ongelaeckt
op u mogende hant ghij alle dingen draecht
alle dingen waeren goet doen ghijse besaecht
hoe compt dan dat u gramschap dies den mensche beclaecht
wien ghij gemaeckt hebt nae u fijguere
wordt nu den mensche dan eeuwich geplaecht
waer blijft dan u belooffde woort groot van valuere
ghij kent doch des menschen brossche natuere
die vander Joncheijt tot boossheijt is genegen
laet u toornighe gramschap passeeren duere
en compt den mensche met compassie tegen
want barmherticheijt is u natuerlijck plegen
die sijn missdaet belijt met goede seden
ghij hebt hem met tribulatije geslegen
wilt dan met u knecht int gerecht niet treden
denckt dat ghij stichten die overvloedicheden
der mensch tuwer eeren / hoe wel sij vielen
van uwen wille te doen geeft ghij niemant reden
uwen crachtigen narm macht al vernielen
maer o' heere ghij sijt die daer bemint de zielen
die ghij gestelt hebt in maete gewichte getal
alle dinck op datse die u wedt niet en hielen
int selffde misdaet gepuineert wesen sal
Niet eeuwich maer hier int aertsche dal
gestrast sijnde door trijbulatij en verdriet
wandt die propheeten van u getuijgen al
dat ghij in u gramschap eeuwich sult blijven / niet
ghij en sult niet in tween wrijven tgecroockte / riet
die vernedert en roept om u gratije perfeckt
want uwe barmherticheijt over alle wercken / streckt
Cleijn mach ontschuldigen al dat ghij spreeckt
tis waer godt heeft alle dingen goet gewrocht
den mensche gemaeckt / suijver en onbevleckt
maer den mensche heeft hem selven den doot aengebrocht
hem vleeschelijck onder de sonde vercocht
soeckende ruste daer geen ruste in en lach
tlicht haetende de duijsternisse gesocht
goods stemme versmaedende die hem wees den dach
hierom hij in sheren ruste niet comen en mach
want hebbende alle weldaet van godt ontfaen
als ondanckbaer kint deur sijn vleesslijck zins bejach
is met quaet gelove sijnnen schepper affgegaen
hoe sout ghij / gods gratie / dit connen wederstaen
goods strenge Justijcie moet grijpen stadt
want alle dieren / creatueren / sijn hem onderdaen
sonder den mensche die godt so Lieff heeft gehadt
hem met wijsheijt verciert den costelijcken schadt
met engels verstant om hem te vredene
en dominateur gestelt / en boven dat
heeft den mensche gepoocht gods woort te overtredene
sou dan Justicije nae recht en redene
geen voortganck hebben / Ick seg Jaes / dats claer
en vanden Leeden des Lichaems sijn een affgesnedene
en mimmermeer versoening van sijn misdaeden swaer
Die gratie goods
Dat hij misdaedich is bekennen wij dats waer
wij en soecken oock geen recht noch Justitije
maer stellen opentlijck vermeet opt twerck gods eenpaer
gedaen in sijn genadich officie
want godt siende smenschen crancke conditie
heeft geswooren als barmhartich regent
ick sal affnemen Israels malitije
en oversetten in een nieuw testament
niet nae testament haerder ouders present
maer testement dat ick haer wil schincken
sal wesen dit teecken / op dat elck bekent
dat ick haer misdaeden niet meer en wilt gedincken
Ist dat sij door cranckheijt in sonden sincken
ick salse castijen met eenen ijseren roede